**Povzetek revizijskega poročila** ***Pravilnost financiranja volilne kampanje liste kandidatov Zeleni Slovenije na volitvah poslancev iz Republike Slovenije v Evropski parlament v letu 2019***

Računsko sodišče je izvedlo revizijo *pravilnosti financiranja volilne kampanje liste kandidatov Zeleni Slovenije za volitve poslancev iz Republike Slovenije v Evropski parlament v letu 2019,* ki jo je organizirala politična stranka Zeleni Slovenije.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji politični stranki Zeleni Slovenije izreklo *mnenje s pridržkom,* kermed zbranimi sredstvi ni izkazala drugih oblik prispevkov fizičnih oseb in ker je med porabljenimi sredstvi izkazala stroške, ki niso stroški volilne kampanje ali pa so nastali po volilni kampanji, ter jih izkazala v Seznamu izdatkov, obenem pa med njimi ni izkazala stroškov, ki se nanašajo na druge oblike prispevkov fizične osebe ter jih ni izkazala v Seznamu izdatkov.

Računsko sodišče je o pravilnosti poslovanja v skladu z Zakonom o volilni in referendumski kampanji politični stranki Zeleni Slovenije izreklo *mnenje s pridržkom*, kerje s posebnega transakcijskega računa za volilno kampanjo poravnala stroške, ki niso stroški volilne kampanje ali pa so nastali po volilni kampanji.

Ne da bi razkritje vplivalo na izrečeni mnenji, računsko sodišče opozarja na brezplačno objavo oglasa politične stranke Zeleni Slovenije v času volilne kampanje za volitve poslancev iz Republike Slovenije v Evropski parlament, ki je temeljila na odloku občine.

Ljubljana, 23. marca 2020